b'\n_START_ARTICLE_\nNatriumhydroksidi\n_START_SECTION_\nK\xc3\xa4ytt\xc3\xb6\n_START_PARAGRAPH_\nNatriumhydroksidia k\xc3\xa4ytet\xc3\xa4\xc3\xa4n yleens\xc3\xa4 erivahvuisina vesiliuoksina. Natriumhydroksidin liuetessa veteen vapautuu paljon l\xc3\xa4mp\xc3\xb6\xc3\xa4. Liuokset ovat em\xc3\xa4ksisi\xc3\xa4 ja v\xc3\xa4kevin\xc3\xa4 my\xc3\xb6s sy\xc3\xb6vytt\xc3\xa4vi\xc3\xa4. Natriumhydroksidi on t\xc3\xa4rke\xc3\xa4 teollisuuskemikaali, jota k\xc3\xa4ytet\xc3\xa4\xc3\xa4n suuria m\xc3\xa4\xc3\xa4ri\xc3\xa4 muun muassa paperin ja sellun valmistuksessa sek\xc3\xa4 petrokemikaalien, tekstiilien, saippuan ja pesuaineiden tuotannossa._NEWLINE_Natriumhydroksidi on kaliumhydroksidin ohella monien putkien avaamiseen tarkoitettujen tuotteiden ja suurtalouskonetiskiaineiden tehoaine. Sit\xc3\xa4 l\xc3\xb6ytyy esimerkiksi p\xc3\xa4ivitt\xc3\xa4istavarakaupoissa myyt\xc3\xa4vist\xc3\xa4 putkien avaamiseen tarkoitetuista tuotteista yleens\xc3\xa4 10\xc2\xa0% liuoksena. Rautakaupoissa myyt\xc3\xa4v\xc3\xa4t vastaavat tuotteet ovat usein rakeisina tai jauhemaisina pitoisuudeltaan liki 100\xc2\xa0%. Natriumhydroksidi sy\xc3\xb6vytt\xc3\xa4\xc3\xa4 alumiinia muodostaen vetykaasua, mink\xc3\xa4 vuoksi se ei sovellu alumiiniastioiden pesuun. T\xc3\xa4t\xc3\xa4 ominaisuutta voidaan kuitenkin hy\xc3\xb6dynt\xc3\xa4\xc3\xa4 erilaisissa reaktion sovelluksissa, ehk\xc3\xa4 tunnetuimpana ns. "putkimiehenpommi".\n_START_SECTION_\nValmistus\n_START_PARAGRAPH_\nNatriumhydroksidia valmistetaan ruokasuolasta eli natriumkloridista (NaCl) elektrolyyttisesti. Natriumkloridiliuokseen johdetaan  s\xc3\xa4hk\xc3\xb6virta, jonka vaikutuksesta natriumionit pelkistyv\xc3\xa4t katodilla natriummetalliksi (Na) ja kloridi-ionit hapettuvat anodilla alkuaineklooriksi (Cl\xe2\x82\x82). Natrium reagoi edelleen veden kanssa, jolloin vapautuu vety\xc3\xa4 ja syntyy hydroksidi-ioneja. Kloori ja vety muodostavat r\xc3\xa4j\xc3\xa4ht\xc3\xa4v\xc3\xa4n seoksen, joten anodi- ja katoditila on pidett\xc3\xa4v\xc3\xa4 erill\xc3\xa4\xc3\xa4n. Kun liuoksesta haihdutetaan vesi pois, saadaan kiinte\xc3\xa4\xc3\xa4 natriumhydroksidia. Kaupallisena suurkemikaalina natriumhydroksidi on yleens\xc3\xa4 50-prosenttisena vesiliuoksena. T\xc3\xa4llainen lipe\xc3\xa4liuos on v\xc3\xa4rit\xc3\xb6n, 12\xc2\xa0\xc2\xb0C:n l\xc3\xa4mp\xc3\xb6tilassa j\xc3\xa4hmettyv\xc3\xa4 neste, jonka tiheys on 1,5 kg/dm\xc2\xb3. _NEWLINE_Suomessa natriumhydroksidia valmistavat Kemira Chemicals Oy Oy \xc3\x84ets\xc3\xa4ss\xc3\xa4 ja Eka Chemicals Oy Oulussa.'